দিবসটি উপলক্ষে সেনা নিবাসে ‘আলোকের ঝর্ণা ধারায় রাঙিয়ে দাও রাঙিয়ে দাও’—-। আলোকের নানা রং দিয়েই রাঙিয়ে দেয়া হয়েছিল ঢাকা সেনানিবাসকে। আর হরেক রকমের ফুলে ফুলে সেজেছিল সেনাকুঞ্জ। এমন এক মনোরম পরিবেশে প্রধানমন্ত্রী শেখ হাসিনা সেনাকুঞ্জে আসার পরই চৌকস বাদকদল বদ্যযন্ত্রে জাতীয় সঙ্গীতের সুর তোলেন। সুরের আবেশে কুঞ্জ এলাকায় দেশপ্রেমের মহান আবেশ তৈরি হয়। এ সময় উপস্থিত সামরিক বেসামরিক সবস্তরের কর্মকর্তা, নেতা, মন্ত্রী যে যেখানে ছিলেন সেখানেই নীরবে দাঁড়িয়ে যান। সে এক অন্য রকম দৃশ্য-অন্য রকম বাংলাদেশের অনুভূতি। এ দৃশ্য সেনাকুঞ্জে বছরে একবারই দেখা যায়। সেই দিনটি হচ্ছে ২১ নবেম্বর। দিনটি সশস্ত্র বাহিনীর ইতিহাসে একটি গুরুত্বপূর্ণ ও তাৎপর্যপূর্ণ। এই দিবসটি সশস্ত্র বাহিনীই নয়, গোটা জাতির কাছে দারুণভাবে গুরুত্ব বহন করে আসছে। তাই দিবসটিকে কেন্দ্র করে দেশের বিভিন্ন রাজনৈতিক দলের নেতাসহ গুরুত্বপূর্ণ ব্যক্তিরা উপস্থিত হয়েছিলেন সেনাকুঞ্জে। বাদ ছিলেন না গণমাধ্যমের উচ্চপর্যায়ের ব্যক্তি থেকে কর্মীরাও। মনমুগ্ধকর এমন আয়োজনের মাধ্যমে পালিত হয়েছে সস্ত্রশ বাহিনী দিবস। শিখা অনির্বাণে ফুল দেন রাষ্ট্রপতি, প্রধানমন্ত্রী ও তিন বাহিনীর প্রধানগণ। এরপর ফজর নামাজে বিশেষ মোনাজাতের মধ্য দিয়ে দিবসের নানা কর্মসূচীর সূচনা হয়।